SENA จับมือ ABB ขยายความร่วมมือติดตั้งสถานีชาร์จไฟรถยนต์ไฟฟ้า
SENA จับมือ ABB ขยายความร่วมมือติดตั้งสถานีชาร์จไฟรถยนต์ไฟฟ้า นำร่องให้บริการพื้นที่ส่วนกลาง 2 โครงการ
13 ธ.ค. 2559

นางเกษรา ธัญลักษณ์ภาคย์ รองประธานเจ้าหน้าที่บริหาร บริษัท เสนาดีเวลลอปเม้นท์ จำกัด (มหาชน) หรือ SENA และประธานเจ้าหน้าที่บริหาร บริษัท เสนา โซลาร์ เอนเนอร์ยี่ จำกัด ผู้พัฒนาหมู่บ้านโซลาร์เต็มรูปแบบรายแรกของไทย เปิดเผยว่า เสนา โซลาร์ฯ ได้ขยายความร่วมมือกับ ABB ในการติดตั้งสถานีชาร์จไฟฟ้าสำหรับรถยนต์ไฟฟ้า (EV Charger) ในพื้นที่ส่วนกลางของหมู่บ้าน เพื่อให้บริการกับลูกบ้านที่อยู่ในโครงการของเสนา โดยได้เปิดตัวนำร่องใน 2 โครงการแล้วขณะนี้ ได้แก่ โครงการเสนาพาร์ค วิลล์ รามอินทรา-วงแหวน และโครงการเสนา วิลล์ บรมราชชนนี สาย 5 และในปี 2560 จะขยายแผนการลงทุนตามการลงทุนพัฒนาอสังหาริมทรัพย์ของเสนาในส่วนอื่น ๆ ต่อไป
“เสนาโซลาร์ฯ เป็นพันธมิตรกับ ABB ซึ่งเป็นบริษัทชั้นนำของโลกด้านอุปกรณ์ไฟฟ้าและเป็นผู้ผลิตอุปกรณ์การแปลงไฟฟ้าพลังงานแสงอาทิตย์ (Solar Converter) ที่ได้รับการยอมรับจากทั่วโลก รวมถึงเครื่องประจุไฟแบตเตอรี่รถยนต์ไฟฟ้า หรือ ที่เราเรียกกันว่า อีวี ชาร์จเจอร์ (EV Charger) เราจึงขยายความร่วมมือในการติดตั้งสถานีชาร์จไฟสำหรับรถอีวี เพื่อที่จะเป็นอีกหนึ่งบริการให้กับลูกบ้านของเสนา”นางเกษรา กล่าว
สำหรับสถานีชาร์จไฟสำหรับรถอีวีที่จะให้บริการกับลูกบ้านของเสนา เป็นการต่อยอดการผลิตไฟฟ้าจากพลังงานแสงอาทิตย์ติดตั้งบนหลังคา (โซลาร์รูฟท็อป) ซึ่งสามารถนำมาลดค่าใช้จ่ายส่วนกลางให้กับลูกบ้านได้โดยหัวจ่ายไฟฟ้าสามารถรองรับกับรถยนต์ทุกรุ่น ทั้งค่ายยุโรป อเมริกาและ ญี่ปุ่น ทั้งนี้ ระยะเวลาชาร์จไฟตั้งแต่ 3 ชั่วโมงถึง 6 ชั่วโมงจะขึ้นกับความจุแบตเตอรี่และระบบควบคุมการชาร์จของรถยนต์ไฟฟ้าเองด้วย
นางเกษรา กล่าวว่า ในช่วงระยะ 3 ปีมานี้ ต้นทุนแผงเซลล์แสงอาทิตย์มีแนวโน้มลดลงอย่างต่อเนื่อง โดยปัจจุบันมีต้นทุนลดลงเฉลี่ย 40% เพราะผู้ผลิตรายใหญ่ในโลกมีจำนวนมากขึ้น ซึ่งเป็นเหตุผลที่ล่าสุดรัฐบาลได้พิจารณาปรับลดการส่งเสริมผลิตไฟฟ้าจากพลังงานหมุนเวียนในระบบFeed in Tariff (FiT) สำหรับผู้ผลิตไฟฟ้าพลังงานแสงอาทิตย์ขนาดเล็กมาก (VSPP) จาก 5.66 บาทต่อหน่วยมาอยู่ที่ 4.12 บาทต่อหน่วย
โดยปัจจุบัน เสนา โซลาร์ฯ ได้ลงทะเบียนเข้าร่วมโครงการนำร่องการติดตั้งโซลาร์รูฟจำนวน 98 ยูนิต โดยเป็นการติดตั้งบนหลังคาบ้านที่อยู่อาศัย ขนาดกำลังผลิตไฟประมาณ 2.0- 3.6 กิโลวัตต์ (KW) ในเขตการไฟฟ้านครหลวง (กฟน.) จำนวน 84 ยูนิต และอีก 14 ยูนิต ในเขตการไฟฟ้าส่วนภูมิภาค (กฟภ.) ซึ่งโครงการนี้ยอมรับว่าผิดคาดจากที่เคยมองไว้เพราะรัฐต้องการนำร่องเพื่อศึกษาความพร้อมก่อนจึงให้ผลิตเองใช้เอง ไฟฟ้าที่เหลือไม่มีการรับซื้อเข้าระบบ อย่างไรก็ตาม บริษัทคาดหวังว่าในที่สุดรัฐบาลจะมีนโยบายการรับซื้อไฟฟ้าเข้าระบบในระยะต่อไป โดยอัตราซื้อไฟต่ำกว่าที่ซื้อจากการไฟฟ้าก็ยังจูงใจมากกว่าที่จะไม่รับซื้อเลย